Sy oë skrefies teen die fyn stof, sy growwe hande besig met sy nuutste kunswerk en ’n tevrede glimlag pluk-pluk aan sy mondhoeke.
Op die tafel langs hom is ’n vliegtuig, ’n vragmotor sonder wiele - dié moet nog gemaak word - ’n trein met sleepwa, en ’n outydse koets. En stukke hout . . . groot en klein. Toe onder ’n laag houtsaagsels- en stof. Want hier word gewerk - of eerder gespeel.
Daan lag: “Afgetree en met niks om te doen, het ek gedurig vir ’n koppie tee gebedel. Tot die groot ergenis van my vrou, Elize (77) - ’n kundige op die gebied van brei- en borduurwerk.”
“Toe maak ek ’n vliegtuig (sy gunsteling speelding, van die Spitfire tot die Tiger Moth, en selfs die 707 Boeing) . . . en toe word die eenvou-dige karretjies spoggerige motors.
Daan, wat sy werkswinkel van die grond af moes opbou, werk etlike ure per dag in sy moturhuis - besig om te skuur, saag en nuwe speelgoed te maak.
“Die asem is min en die bene wil nie altyd lekker hou nie. Vernaam as ek by die draaibank wieletjies maak. Dan is ek die hele dag op my voete.”
Daan, wat sy groot verskeidenheidspeelgoed by die Milkwood-mark agter Fountains Mall in Jeffreysbaai verkoop, sê: “Ek geniet dit vreeslik om die speelgoed te maak. Dit is soos terapie en hou my hande besig en my kop aan die gang.